Is jou kind 'n boelie? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Is jou kind 'n boelie?
Is jou kind 'n boelie?
Geen ouer wil hoor dat hul kind ʼn boelie is nie maar wanneer dit wel die geval is, is die belangrikste om te probeer vasstel wat tot die gedrag gelei het.
Die meeste kinders sal op een of ander stadium ander kinders terg of dalk selfs hul humeur verloor, maar boeliery is meer as dit. Boeliery sluit onder meer in om ander kinders oor en oor te terg, sleg te behandel of hulle name toe te snou, hulle uit te sluit, te slaan of stoot en hulle goed af te vat.
Ouers sal gewoonlik van ander ouers, ʼn onderwyser of een van hul anders kinders verneem dat hul kind dalk ʼn boelie is. Volgens kenners is die belangrikste om kalm te bly en vas te stel wat presies gebeur het en wanneer. Dit is noodsaaklik dat jou kind self vir jou vertel hoekom hy moontlik daarvan beskuldig word dat hy ʼn boelie is en watter gedrag hiertoe aanleiding kon gee.
Dit is uiters belangrik om jou kind/ers van jongs af te leer dat boeliery nie aanvaarbaar is nie. Verduidelik aan jou kind wat boeliery alles behels en indien hy of sy hom of haar aan boeliegedrag skuldig gemaak het, kan dit ook help om hom of haar in die skoene van die slagoffer te plaas deur hulle te laat verbeel hoe hulle sou voel as hulle aan die ontvangkant was. Maak seker jou kind verstaan wat die gevolge van boeliery kan wees.
As ouer moet jy ook dink aan redes wat daartoe aanleiding kon gee dat jou kind ʼn boelie is. Vra jouself vrae af soos of jou kind nie dalk ook self geboelie word nie, of jou kind dalk deel is van boeliery om te keer dat hy of sy nie self geboelie word nie, of jou kind vorms van boeliery tuis beleef (selfs al is dit deur middel van die televisie) en of jou kind dalk gedrags- of ander emosionele probleme het wat daartoe kan aanleiding gee.
Die probleme kan enige iets wees van ʼn gebrek aan erkenning of aandag of ʼn stryd om iets te kry wat jou kind wil hê of ʼn gebrek aan beheer.
Wanneer jou kind wel erken dat hy of sy ʼn boelie is, is dit noodsaaklik om die spesifieke gedrag reg te stel. Dit kan onder meer behels dat jou kind om verskoning moet vra aan sy of haar slagoffer/s.
Dit is baie belangrik om as ouers die voorbeeld vir jou kinders te stel. Indien die probleem egter buite beheer is, kan die hulp van professionele mense ingeroep word.
Childline SA: http://www.childlinesa.org.za/children/for-children/issues-affecting-you/bullying/
Verywell Family: https://www.verywellfamily.com/ways-discipline-child-for-bullying-others-460520
Child Mind Institute: https://childmind.org/article/what-to-do-if-your-child-is-bullying/
Raising Children: https://raisingchildren.net.au/preschoolers/behaviour/bullying/your-child-bullying
PBS Kids: https://www.pbs.org/parents/thrive/what-to-do-when-your-child-is-a-bully